Kullerteenus

Kullerteenus (inglise courier service) on ukselt-uksele integreeritud logistikateenus, mille osutamisega tagab kullerfirmast teenusepakkuja, et enamasti ajatundlikud (ajalubadusega) saadetised jõuavad saajateni neile lubatud lühikese tarneaja jooksul. Üldjuhul hõlmab kullerteenus järgmisi logistikatoiminguid: saadetiste kokkuvedu saatjatelt, sorteerimine, markeerimine ja pakendamine (vajadusel), konsolideerimine, põhivedu, jaotusvedu, veodokumentide vormistamine, saadetiste liikumise jälgimine ja registreerimine ning tolliagenditeenus (vajadusel).

Kullersaadetiste vedu toimub reeglina maantee- ja/või õhutranspordiga. Õhus toimuvad kullerveod enamasti kullerfirmale kuuluva lennukipargiga. Kullervedusid sooritatakse nii pikkadel kui lühikestel lennumarsruutidel, kuid kullerveod võivad toimuda ka maanteedel (roadfeeder).

Kullerteenust osutavate firmade puhul on tüüpiline, et mõned suured tegijad valitsevad põhiosa globaalsest kullervedude turust. Nii on suur osa turgudest jaotatud kolme suure integraatori – UPS-i, FedEx-i ja DHL-i vahel. Kõrge teenindustasemega, üleilmselt toimiva tütarfirmade võrgustiku ülevalpidamine eeldab suurte investeeringute tegemist kaubalennukitesse, lennujaama kaubaterminalidesse ja jaotuskeskustesse üleilmselt.

Rahvusvahelises ulatuses tegutsevad kullervedajad pakuvad oma võrgustiku kaudu ukselt-uksele lennuvedusid, mille puhul on saadetis kogu lennuveo jooksul ühe ettevõtte valduses. See omakorda võimaldab vajadusel muuta veo ajal sihtkohta ja/või kauba saajat. Selleks, et kiire täpne tarne oleksid võimalikud, peab saadetiste ja info käitlemine toimuma õigel ajal ja õigesti.

 Kullerteenuse kirjeldus 
Klient teatab kullerfirmale oma veovajadusest elektronposti või telefoni teel. Kasutusel on mitmesugused elektroonsed vahendid, mille abil saab printida välja veokirjad ja saadetise pakkeüksustele kinnitatavad transpordietiketid. Firmad pakuvad klientidele ka standardiseeritud pakkematerjale, nagu erineva suurusega kotid, gofreeritud papist ja kartongist pakendid jms. 

Lähetatavale saadetisele tuleb järele kokkulepitud ajavahemikul kullerfirma autojuht (kuller). Ettevõte, kes kasutab kullerteenuseid igapäevaselt, võib leppida kullerteenuste osutajaga kokku, et autojuht tuleb saadetistele järele kutsumata, igal tööpäeval, kokkulepitud kellaajal. 

Kui saadetis liigub kolmandasse riiki ja sellele on vaja rakendada ekspordi tolliprotseduuri, teeb seda kliendi eest kullerfirma vastav osakond. Kui saadetis on jõudnud sihtriiki, tegeleb sellega ettevõtte importsaadetiste allüksus, kes hakkab tegema ettevalmistusi imporditollimiseks juba siis, kui saadetis on alles lennukis. On tähtis, et kaup saaks vormistatud vabasse ringlusesse võimalikult kiiresti pärast selle kohalejõudmist. 

Pärast saadetiste kokkuvedu toimetatakse need lähteriigi võrgustiku kaubaterminali, kus need sorteeritakse ja paigutatakse lennuveo laadimisühikutele (ULD), mis laaditakse seejärel lennuki pardale või „lennuauto“ poolhaagisesse, mis suundub reisile sihtlennujaama. Tavaliselt on see lennujaam ka kullerfirma rahvusvaheline keskterminal ehk huub. 

Huubis laaditakse maha eri riikidest saabunud lennukitelt lennukonteinerid ja –alused ning toimetatakse kaubaterminali, kus saadetised võetakse laadimisühikutelt ja asetatakse sorteerimiskonveierile. Konveieril sorteeritakse eri riikidest kohale jõudnud saadetised nende sihtriigi tunnuse abil automaatselt. Keskterminali asukohamaa saadetised transporditakse klientidele reeglina autotranspordiga, muude riikide saadetistest koostatakse taas kompaktsed laadimisühikud, mis tõstetakse seejärel tagasilendavatele lennukitele. 

Pakkeüksuste transpordietikettidel olevad vööt- või ruutkoodid skaneeritakse sorteerimisliinil ja nendega seotud informatsioon edastatakse ühtses infosüsteemis vastuvõtvate maade kullerfirmade esinduste tarkvaradesse. Ühtse infosüsteemi kasutamine võimaldab jälgida saadetisi kogu lennu ja maapealse käitlemise kestel. Reeglina on võimalik jälgida saadetiste liikumist kullerfirma veoahelas interneti abil. Kliendid, kes kasutavad kullerfirmade teenuseid igapäevaselt, liidestavad oma arvutisüsteemid kullerfirma tarkvaraga. 

Kullerveo protsess on standardiseeritud. Globaalselt tegutsevate kullerfirmade võrgustikus kasutatakse ühesuguseid protsesse ja tegutsemistraditsioone. Toiminguid jälgitakse erinevate kvaliteedimõõdikute abil, väikseimadki kõrvalekalded avastatakse reeglina toimingute käigus ja likvideeritakse kiiresti. 

 Kullerveo saadetised 
Kiire käsitsemise võimaldamiseks on lennuveo kullersaadetised enamasti maanteetranspordi keskmistest saadetistest väiksemad. Et klientidele antud veolubadusi oleks võimalus täita, kehtestavad kullerfirmad enamasti saadetiste pakkeüksustele suurimad lubatud maksimummõõdud. Näiteks võib olla kaubaalusel olev pakkeüksus mõõtudega maksimaalselt 120x80x80 cm, või muul viisil pakendatud kaubaühiku maksimaalne kaal 70 kg, või lennuveosaadetise kogukaal max 300 kg. Piirangud on vajalikud, kuna kaubaalused ja muud pakkeühikud on vaja mahutada lennuveokonteineritesse ja lennuveoalustele. Vastavalt kokkuleppele klientidega on kullerfirmad valmis vedama ka suuremaid saadetisi ja rohkem kaupa ühe lennuveoga. 

Kaup tuleb klientidel pakendada viisil, et pakkeüksusi oleks võimalik käidelda automaatsorteerimisliinidel, suuremaid pakkeüksusi aga kahveltõstukitega. Kui saadetis koosneb mitmest väiksemast pakkeühikust, varustatakse need transpordietikettidega, millel on nii ühine saadetise tunnus kui ka pakkeüksuse tunnuskood, mis teeb võimalikuks nende veatu automaatsorteerimise. 

Tavapärastele veoteenustele võidakse pakkuda lisaks mitmeid lisateenuseid, nagu üleandmine laupäeval, saadetisele järgitulemine tavapärasest ajast hiljem, saadetise kindlustamine, pakendamine jms. Täppisajastatud tarne korral seotakse teenusega sageli seotud nn „raha tagasi“ (money back) garantii. Juhul, kui saadetis peaks mingil põhjusel saaja juurde hilinema, tagastatakse kliendile tema tasutud veoraha. 

Kiirsaadetistele võidakse rakendada Incoterms tarneklausleid. Osade tarnetingimuste puhul tasub veo eest saatja, osade puhul saaja. Sel juhul peab saadetise veokiri sisaldama vastavat märget. 

 Viited 

Kategooria:Logistika